(ສພຊ) ຕອນບ່າຍຂອງວັນທີ 17 ພະຈິກ 2021, ສະຫາຍ ຄໍາຈັນ ໂສຕາປະເສີດ ປະທານກຳມາທິການບັນດາເຜົ່າ (ກບຜ) ສະພາແຫ່ງຊາດ ແຫ່ງ ສປປລາວ ພ້ອມດ້ວຍຄະນະ ໄດ້ພົບປະທາງໄກກັບສະຫາຍ ປາຍ ຊຸນຫລີ ປະທານກຳມາທິການຊົນເຜົ່າ, ສະພາຜູ້ແທນປະຊາຊົນທົ່ວປະເທດ ແຫ່ງ ສປຈີນ.
ໃນການພົບປະທາງໄກຄັ້ງນີ້, ສອງຝ່າຍ ໄດ້ແຈ້ງໃຫ້ກັນຊາບກ່ຽວກັບສະພາບການພົ້ນເດັ່ນຂອງແຕ່ລະປະເທດ, ຕີລາຄາການພົວພັນຮ່ວມມື ລະຫວ່າງ ສອງປະເທດລາວ-ຈີນ, ຈີນ-ລາວ, ການພົວພັນຮ່ວມມື ລະຫວ່າງ ສອງອົງການນິຕິບັນຍັດ ເວົ້າລວມ, ເວົ້າສະເພາະ ລະຫວ່າງ ກບຜ ຂອງສະພາແຫ່ງຊາດລາວ ແລະ ກຳມາທິການຊົນເຜົ່າ ຂອງສະພາຜູ້ແທນປະ ຊາຊົນທົ່ວປະເທດຈີນ.
ສະຫາຍ ປາຍ ຊຸນຫຼີ, ໄດ້ແຈ້ງສະພາບການ ກ່ຽວກັບສະພາຜູ້ແທນປະຊາຊົນທົ່ວປະເທດຈີນ ແລະ ກໍາມາທິການຊົນເຜົ່າຂອງຈີນໃຫ້ຊາບ, ແລກປ່ຽນບົດຮຽນກ່ຽວກັບ ການສ້າງກົດໝາຍ, ນິຕິກໍາຕ່າງໆທີ່ກ່ຽວພັນກັບບັນດາເຜົ່າ ແລະ ບົດຮຽນການແກ້ໄຂຄວາມທຸກຍາກຂອງ ສປ ຈີນ. ນອກຈາກນີ້, ສະຫາຍ ໄດ້ຕີລາຄາສູງຕໍ່ສາຍພົວພັນສອງປະເທດ ຈີນ-ລາວ, ລາວ-ຈີນ ແລະ ມີຄວາມຍິນດີຮ່ວມກັບຝ່າຍລາວ ເພື່ອເສີມຂະຫຍາຍສາຍພົວພັນຮ່ວມມື ລະຫວ່າງ ສອງອົງການນິຕິບັນຍັດຂອງສອງປະເທດ ກໍຄື ລະຫວ່າງ ກບຜ ສະພາແຫ່ງຊາດລາວ ກັບ ກຳມາທິການຊົນເຜົ່າ, ສະພາຜູ້ແທນປະຊາຊົນທົ່ວປະເທດຈີນ.
ສະຫາຍ ຄຳຈັນ ໂສຕາປະເສີດ ໄດ້ແຈ້ງສະພາບຂອງຊົນເຜົ່າ ໃນ ສປປ ລາວ ແລະ ຂອງ ກບຜ ສະພາແຫ່ງຊາດ, ການແຜ່ລະບາດຂອງພະຍາດໂຄວິດ-19 ຢູ່ ສປປລາວ ໃນປັດຈຸບັນ. ພ້ອມນັ້ນ, ຍັງໄດ້ສະແດງຄວາມຂອບໃຈຕໍ່ພັກ, ລັດຖະບານ ແລະ ປະຊາຊົນຈີນ ທີ່ໄດ້ໃຫ້ການຊ່ວຍເຫລືອ ດ້ານການແພດ, ຢາວັກຊີນ ແລະ ອຸປະກອນຕ່າງໆ ເພື່ອຮັບມືກັບພະຍາດດັ່ງກ່າວ. ສະຫາຍ ຍັງໄດ້ຕີລາຄາຕໍ່ການພົວພັນຮ່ວມມື ລະຫວ່າງ ສອງກໍາມາທິການເຜົ່າ ຂອງສອງສະພາລາວ-ຈີນ ໃນໄລຍະຜ່ານມາ ແລະ ປຶກສາຫາລື ກ່ຽວກັບທິດທາງຮ່ວມມືໃນຕໍ່ໜ້າ ໂດຍຈະສືບຕໍ່ຜັນຂະຫຍາຍຜົນການພົບປະທາງໄກ ຂອງສອງປະທານສະພາລາວ-ຈີນ ໃນເດືອນພຶດສະພາ 2021 ທີ່ຜ່ານມາ ແລະ ພ້ອມກັນປຶກສາຫາລື ກ່ຽວກັບທິດທາງໃນການເສີມຂະຫຍາຍສາຍພົວພັນ ລະຫວ່າງສອງອົງການນິຕິບັນຍັດເວົ້າລວມ, ເວົ້າສະເພາະ ລະຫວ່າງສອງກຳມາທິການເຜົ່າ ເຊິ່ງເປັນການປະກອບສ່ວນເສີມຂະຫຍາຍສາຍພົວພັນຍຸດທະສາດຮອບດ້ານ, ໝັ້ນຄົງ, ຍາວນານ ຕາມທິດ 4 ດີ ແລະ ການເປັນຄູ່ຮ່ວມຊາຕາກໍາລາວ-ຈີນ ໃຫ້ມີປະສິດທິຜົນຍິ່ງໆຂຶ້ນ.
(ພາບ ແລະ ຂ່າວ: ສົມນຶກ ແກ້ວໄຊຍະຈັກ)